Sagan er „ A Christmas Carol „ , hið tímalausa snilldarverk Dickens þar sem hann fjallar um hin eilífu sannindi að auður og völd er ekki það sem mestu skiptir í lífinu og eru aldrei nægjanleg í sjálfu sér til að færa manninum hamingju . Frumsýningin var á köflum dálítið hæg og kraftlítil og einstaka atriði hefði mátt stytta en annarsstaðar rann hún vel og ljúflega . Mesta dýptin í verkinu náðist einmitt í atriðinu þar sem Ebeneser ungur á samskipti við æskuástina Bellu og Ebeneser eldri fylgist með sjálfum sér kasta frá sér því besta í lífinu , vegna ágirndar og eigingirni . Sumstaðar skorti betra tempó og meiri hraða en það mun væntanlega slípast til með fleiri sýningum . Aðallega er ég hissa á að ekki hafi meira verið lagt í lýsingu til að skapa meiri spennu og stemmningu , t.d. í innkomu drauganna og jafnvel einnig til að skerpa skilin milli viðkomandi draugsa og Ebenesers annarsvegar og þess sem verið var að sýna þeim síðarnefnda hinsvegar . Snæbjörn Ragnarsson á lungann af lögum og texta í sýningunni en einnig á Þorgeir Tryggvason tvö lög . Tónlist þeirra félaga er stórgóð og í henni rís sýningin hæst . Það er hið besta mál ef salurinn ræður ekki við sig af hrifningu og lætur það í ljós en þegar það verður skylduverk eftir hvert atriði er engum greiði gerður , allra síst leikhópnum . Ekki hjálpar heldur þegar leikarar hafa ekki þolinmæði til að bíða eftir að klappinu ljúki þannig að setningar komast ekki til skila sem stundum gerðist . Fyrir utan lýsinguna eins og áður minnst á er ytri umgerð sýningarinnar ágæt . Leikmynd er einföld en þjónar verkinu vel og búningar ágætir sömuleiðis . Jólaævintýri Hugleiks er syngjandi skemmtileg sýning , með áherslu á ‘ syngjandi ’ og víst að þeir sem leggja leið sína í Tjarnarbíó munu skemmta sér vel . 0 Slökkt á athugasemdum við Syngjandi skemmtilegt 579 20 nóvember , 2005 Gagnrýnandinnnóvember 20 , 2005 Við notum kökur ( cookies ) fyrir tölfræði og til að einfalda upplifun notenda á vefnum .